༥༩༢༽༄། ། སྐྱབས་འགྲོ་མེད་ན་ནང་པར་མི་ཚུད་པས་སྐྱབས་འགྲོའི་ཕན་ཡོན་བསྟན་པ། །  ཡང་འདི་སྐད་བདག་གིས་ཐོས་པ་དུས་གཅིག་ན། མདོ་སྡེ་སྨོན་ལམ་སྟབས་སུ་མ་བཏབ་ན་ལམ་ཁའི་མགྲོན་དུ་ཡང་མི་མཇལ་བྱ་བ་གསུང་སྟེ་དེ་ཤིན་ཏུ་ཡང་ཟབ་པ་ཡིན། ཁྱེད་རྣམས་ལ་དད་པ་དང་གུས་པ་བསྙེན་བཀུར་བསམ་གྱིས་མི་ཁྱབ་པ་བྱེད་པ་འདི་སྔོན་ནས་རང་གིས་སློབ་སྦྱིན་པའི་ཕན་ཡོན་བརྗོད་ནས་གདམས་ངག་བསྟན་པ་དང་། ངའི་ཕྱོགས་སུ་ལུས་སྲོག་ཐེད་ལ་བཏང་བ་དང་མི་ལུས་ཐོབ་པ་རྒྱུ་མཐུན་སྔོན་ང་རང་གིས་བསྒྲུབས་པ་ཡིན་ཏེ། ངའི་དྲུང་དུ་ལུས་ངག་ཆུད་སོན་པར་ནུས་པ་ནི་ངའི་དྲུང་དུ་འོངས་པ་ལ་མི་ཆོས་དང་གནས་གཞིའི་མདུན་མ་མ་འཕྱུག་པ་སུ་ཡོད། དེ་སྔོན་ང་རང་གི་གདུལ་བྱ་ཡིན། ད་ཡང་བླ་ན་མེད་པ་མ་ཐོབ་བར་དུ་ངན་སོང་དུ་སྐྱེས་ཀྱང་དེར་ངེད་ཀྱང་སྨོན་ལམ་བཏབ་ནས་སྐྱེ་བ་ཡིན་ཏེ་མཐར་གཅིག་ཏུ་མ་གྱུར་བར་དུ་མི་འབྲལ་བ་ཡིན་གསུངས། སངས་རྒྱས་ཀྱིས་རབ་ཏུ་བྱུང་ནས་ལོ་བཅུ་གཉིས་ཀྱི་བར་དུ་མ་བྱོན་པ་ལ་ཟས་གཙང་གི་ས་ཕྱོགས་སུ་འགྲོ་བའི་ཤཱཀྱ་རྣམས་ལ་ཡང་ཆད་པ་ལ་དགོས་ཏེ་ཡོད་པ་ལ། སངས་རྒྱས་ཀྱིས་འཆར་ཀ་ལ་ཁྱོད་སོང་ལ་ཡབ་རྒྱལ་པོ་ཐུལ་ཅིག་གསུང་བས་གླང་པོ་ཆེའི་མཆེ་བའི་བར་དུ་དང་། སེང་གེའི་མཆེ་བའི་བར་དང་། ཤིང་ཡག་མའི་མེ་དཔུང་བར་དུ་སྡོད་པ་ནི་བླ་ཡིས། རྒྱལ་རིགས་སྤྱི་བོ་ནས་དབང་བསྐུར་བའི་དྲུང་དུ་འགྲོ་བ་ནི་དེ་ལྟར་མ་ཡིན་ནོ་ཞེས་པས། སངས་རྒྱས་ཀྱི་ཞལ་ནས་སྔོན་ང་རང་དེ་ལྟར་གྱུར་བའི་དུས་སུ་བརྟུལ་བ་ཡིན་པས་ང་དང་ཁྱེད་གཉིས་མིན་པ་སུས་ཀྱང་མི་ཐུལ་བ་ཡིན་པས་སོང་ཤིག་ཞེས་སོང་ནས་བརྟུལ་བས་ཤཱཀྱ་ཐམས་ཅད་ཆོས་ལ་བཙུད་དེ་བརྟུལ་བ་ཡིན་གསུངས། དེ་བཞིན་དུ་མ་སྐྱེས་དགྲའི་འགྱོད་པ་ཡང་འཇམ་དཔལ་མིན་པ་གང་གིས་ཀྱང་མི་སོལ་བ་སྔོན་སེམས་བསྐྱེད་པའི་བླ་མ་ཡིན་གསུངས། བླ་མ་རིན་པོ་ཆེའི་ཞལ་ནས་སྐུ་མཆེད་གསུམ་སྟབས་སུ་བཞུགས་ཀྱང་ཕྱིས་གདུལ་བྱ་སོ་སོར་བརྟུལ་བ་ལས་གཅིག་གིས་འཁོར་གཅིག་གི་དྲུང་དུ་འོངས་པ་མེད་དེ་གསུང་བས། དགེ་བའི་བཤེས་གཉེན་གཅིག་གྲོངས་ནས་གཅིག་གི་དྲུང་དུ་འོང་བ་ཡང་ཤིན་ཏུ་དཀའ་བ་ཡིན་ཏེ་སོ་སོས་འདུལ་བ་ཡིན་གསུང་། གདུལ་བྱ་དེ་འདུལ་བ་ལ་ཡང་ཕྲིན་ལས་དང་རྫུ་འཕྲུལ་སྣ་ཚོགས་དགོས་ཏེ་ཐམས་ཅད་མཁྱེན་པས་ཀྱང་། སངས་རྒྱས་འོད་སྲུངས་རལ་པ་ཅན་འདུལ་བ་ཆོ་འཕྲུལ་ཆེན་པོ་ལྔ་བརྒྱས་བརྟུལ་བ་དང་། ཁོང་རང་གི་གཅུང་པོ་མཛེས་དགའ་བོ་ལ་ཆོ་འཕྲུལ་སྣ་ཚོགས་ཀྱིས་བརྟུལ་བ་ཡིན་ཏེ་སློབ་མ་རེ་རེའི་ཆེད་དུ་ཡང་དཀའ་ལས་དཔག་ཏུ་མེད་པ་བསྒྲུབ་དགོས་པ་ཡིན་གསུངས། དེས་ན་སངས་རྒྱས་ཀྱི་བྱ་བ་དང་དགོས་པ་ཐམས་ཅད་འོ་སྐོལ་གྱི་བསྒྲུབ་ཀྱང་དགོས། གོ་ཡང་ཆོད་པ་ཡིན་ཏེ་སངས་རྒྱས་དང་ཁྱད་མེད་དེ་དེ་རང་ཡིན། སངས་རྒྱས་ཀྱི་ཞལ་མཐོང་ནས་ཀྱང་བླ་མ་གཅིག་པུ་ལུང་སྟོན་པ་ཡིན་ཏེ་རྟག་ཏུ་ངུ་དང་། ཡི་གེ་བདུན་པ་འབུམ་ཕྲག་བདུན་བརྗོད་པས། ནཱ་རོ་པ་ཏིལླིས་ལུང་བསྟན་པ་དང་། ཐུགས་རྗེ་ཆེན་པོས་མཻ་ཏྲི་པ་ལ་རི་ཁྲོད་དབང་ཕྱུག་ལུང་བསྟན་པ་བཞིན་དུ་སངས་རྒྱས་ཀྱིས་ཀྱང་བླ་མ་གཅིག་མིན་པ་བྱ་ཐབས་མེད་པས། སངས་རྒྱས་ཐམས་ཅད་འདུས་པའི་སྐུ། ཞེས་པའི་དོན་ཀྱང་དེ་ཡིན་གསུང་། ཕ་ཇོ་བཙུན་ཆེན་གྱིས་གསེར་འབུམ་ཕུལ་བའི་དུས་སུ། གངྒཱའི་ཀླུང་གི་བྱེ་སྙེད་ཞིང་རྣམས་ཀྱི་སེམས་ཅན་དགྲ་བཅོམ་པ་ལ་བཀོད་པ་བས། སེམས་ཅན་མཆོག་ལ་གླེགས་བམ་བྱིན་པ་བསོད་ནམས་ཁྱད་པར་འཕགས། ཞེས་པ་དང་། མཆོག་གང་ཡིན་ན་རབ་ཏུ་དད་པས་རབ་ཏུ་དད་པ་ལ། ལྷག་པར་མོས་པས་ལྷག་པར་མོས་པ་ལ། སེམས་དང་བས་སེམས་དང་བ་ལ། བྱང་ཆུབ་ཏུ་སེམས་བསྐྱེད་པས་བྱང་ཆུབ་ཏུ་སེམས་བསྐྱེད་པ་ལ། ལྷག་པའི་བསམ་པས་བྱིན་ནམ། ཞེས་ཏེ་ངེད་ཤེས་རབ་ཀྱི་ཕ་རོལ་ཏུ་ཕྱིན་པ་ལ་དད་པ་ཡོད་པ་ཕུལ། ཅི་ཕྱིར་ཞེ་ན་སྨྲ་མཆོག་དེ་དག་འདིར་བསླབས་ནས། ཆོས་རྣམས་མཐའ་དག་སྟོང་པ་ཉིད་དུ་འདིར་སྟོན་བྱེད་ཞེས་པས་དོན་དམ་པ་སྤྲོས་བྲལ་དེ་སྐྱེ་མེད་སྨྲ་བསམ་བརྗོད་བྲལ་དེ་ལས་འཁོར་འདས་ཀྱི་ཡོན་ཏན་ཐམས་ཅད་འབྱུང་སྟེ། སངས་རྒྱས་སྲས་དང་ཉན་ཐོས་རང་རྒྱལ་ལྷ་རྣམས་དང་། ། འགྲོ་བ་ཀུན་གྱི་བདེ་སྐྱིད་ཆོས་རྣམས་ཇི་སྙེད་པ། ། དེ་ཀུན་ཤེས་ཕ་རོལ་ཕྱིན་པ་མཆོག་ལས་འབྱུང་། ། ཞེས་ཆོས་ཟབ་མོ་གསང་སྙམ་པ་ཡིན་ཏེ་ཁམས་ངན་པས་བཤད་པ་ཡིན་གསུང་སྟེ། དེས་དོན་དམ་པ་བྱང་ཆུབ་ཀྱི་སེམས་སྤྲོས་བྲལ་དེས་བདག་པོའི་རྐྱེན་བྱས། གཞན་རྐྱེན་ཐམས་ཅད་འདུས་པའི་སྐུ་རྡོ་རྗེ་འཆང་གི་ངོ་བོའི་ཐུགས་གཉིས་སུ་མེད་པ་དེ་དང་ཕྲུགས་ཀྱིས་འདྲེས་པ་དེ་ལ་སངས་རྒྱས་ཟེར་བ་ཡིན་གསུང་། ཡང་ཤེས་རབ་སྣ་ཚོགས་ནས་མ་འོངས་པའི་དུས་ན་ཕ་རོལ་ཏུ་ཕྱིན་པ་འབྲི་བ་དང་ཀློག་པ་དང་། ཁ་ཏོན་བྱེད་པ་རྣམས་དང་ལྟ་བྱ་རྒོད་ཀྱི་རི་ལ་ངའི་འཁོར་ན་ཡོད་པར་རིག་པར་བྱའོ། ། དེ་རྣམས་ཀྱང་བླ་ན་མེད་པའི་བྱང་ཆུབ་ཏུ་འཚང་རྒྱ་བར་རིག་པར་བྱའོ་གསུང་། ཡང་ཤེས་རབ་ཀྱི་ཕ་རོལ་ཏུ་ཕྱིན་པ་ལྷོ་ཕྱོགས་ཀྱི་རྒྱུད་དང་ཡུལ་བར་ཏ་དང་བྱང་ཕྱོགས་སུ་དར་ཞིང་རྒྱས་པར་འགྱུར་ཞེས་པས་དེ་འདི་ཡིན་པས། བཻ་ཌཱུརྻའི་བྱང་བུ་ལ་གསེར་ཞུན་མས་བྲིས་པ་ཕུལ་བའི་བསོད་ནམས་ལ་མཐའ་མེད། ད་སྙམ་ན་མི་བ་གླང་མང་པོ་ཞིག་ལ་གསུང་རབ་འབུལ་བ་འདི་ཅི་ཡིན་སྙམ་པ་ལ། ཁོ་སྲིད་དུ་བཅད་ནས་འཁྲུག་པ་བྱེད་ཙམ་ན་དགོས་པ་ཡིན་པར་འདུག་གསུངས། ཡང་སྙིང་ཐག་པ་ནས་སྐྱབས་སུ་འགྲོ་བ་ཞིག་མེད་ན་བསྟན་པར་མི་ཚུད་པར་འདུག་སྟེ། ཆོས་ཐམས་ཅད་ཟབ་པ་སྐྱབས་འགྲོ་ཡིན་ཏེ་སངས་རྒྱས་ལ་སྟོན་པ། ཆོས་ལ་ལམ། དགེ་འདུན་ལ་ལམ་བསྒྲུབ་པའི་གྲོགས་སུ་བྱས་ནས་ཉམས་སུ་ལེན་ཏེ་ཁམས་ན་མི་ཤ་བས་སྐེ་གཅོད་པ་ལ། གཅིག་གི་མགུལ་དུ་འཁྱུད་ནས་ཁྱོད་ལ་སྐྱབས་སོ་བྱས་པས་སྲོག་ལས་ཐར་པ་ཡོད། དབུས་པ་ཀུན་དེ་ལ་འོན་ཟེར་བར་འདུག་སྟེ་སྐྱབས་འགྲོའི་གོ་བ་དེ་ལ་བྱེད་པ་ཡིན་ཏེ། འཁོར་བའི་རྒྱ་མཚོ་འདི་ལས་སྐྱོབ་པ་དཀོན་མཆོག་གསུམ་མིན་པ་སུས་ཀྱང་མི་ནུས་པས་དེ་ལ་བློ་བཀལ་ཏེ། མོ་བོན་ལ་སོགས་པ་གནམ་གྱི་ཡ་ཆ་དང་སའི་སྲི་བཞི་མིའི་སྐྱབས་བྱེད་པ་ཡིན་བྱས་ན་སྐྱབས་སུ་མ་སོང་བ་ཡིན་གསུངས། དེས་ན་སྐྱབས་འགྲོ་ཟབ་པ་མིན་པ། དགེ་སློང་དང་པཎྜི་ཏ་དང་ཐོས་པ་བསམ་པས་བསྒོམས་པ་ཡང་། རྫུ་འཕྲུལ་གཅིག་ཏུ་འགྱུར་ཞིང་མང་པོར་འགྱུར་བ་ལ་སོགས་མངོན་ཤེས་ཐམས་ཅད་མི་ཟབ་སྟེ། དཔེར་ན་དགེ་སློང་ལྷས་བྱིན་ཀྱང་སངས་རྒྱས་ཀྱི་དྲུང་དུ་དགེ་སློང་བྱས་ཏེ་ཐོས་བསམ་ཀྱང་སྡེ་སྣོད་ཐམས་ཅད་ཁ་ཏོན་དུ་ཤེས་བསྒོམ་པའི་རྫུ་འཕྲུལ་ཀྱང་ཡོད་དེ། ལྷས་བྱིན་གྱི་འཁོར་དགེ་སློང་བཞི་ལོགས་སུ་བཅད་པས་སངས་རྒྱས་དང་གཉིས་དགེ་འདུན་གྱི་དབྱེན་དུ་སོང་བ་ཡིན་མོད། འཁོར་ལོ་དབྱེན་བྱ་བ་དེ་མིན་ཅིག་ཡིན་ཏེ་ལྷས་བྱིན་དང་སྡེ་ཅིག་ཟེར་ཏེ། འོ་ན་སྔོན་སྡེ་བ་གཅིག་པ་ལ་མཚམས་མེད་དུ་བྱས་ནས་ད་གཅིག་པ་ཕྱེ་ནས་མཚམས་མེད་དུ་བྱས་ན་སྐྱོན་མང་པོ་འོང་གསུང་སྟེ། དེས་ན་དགེ་སློང་ཡང་ཡིན་སངས་རྒྱས་ལ་ཁའི་གཡོ་སྒྱུས་སྐྱབས་སུ་འགྲོ་ཞིང་དུག་ལྟེ་བ་ཅན་བྱ་བ་སེན་མོའི་བར་དུ་ཁྱེར་ནས་སངས་རྒྱས་ཀྱི་ཞབས་ལ་བྱུགས་ནས་བཀྲོངས་པར་འདོད་པས་ཞབས་ཞུས་པ་སངས་རྒྱས་ཀྱིས་མཁྱེན་ནས། སྤྲུལ་པའི་ཞབས་སྤྲུལ་པས་ཁོ་ཞེ་སྡང་སྐྱེས་ནས་ལུས་ལ་མེ་འབར་བས་མནར་མེད་དུ་ལྷུང་བ་ལ་སངས་རྒྱས་ཀྱིས་ནུ་བོ་ཀུན་དགའ་བོ་ལ་དགེ་སློང་ལྷས་བྱིན་ལ་ལྟོས་ཤིག་ཞེས་པས་ཀུན་དགའ་བོས་ཉེ་དུ་རྣམས་ལ་མཉེས་བཞིན་པས། ལྷས་བྱིན་དེ་བཞིན་གཤེགས་པ་ལ་སྐྱབས་སུ་སོང་ཞེས་པས་སོང་སྟེ་སྐྱབས་འགྲོ་ཐོབ་པའི་ཕན་ཡོན་གྱིས་རང་སངས་རྒྱས་རུས་པ་ཆེན་པོ་བྱ་བར་གྱུར་ནས་མཐར་སངས་རྒྱས་ཐོབ་པར་ལུང་བསྟན། ལས་ངན་པའི་འབྲས་བུ་ཆེན་པོས་བསྐལ་པ་ཆེན་པོ་གཅིག་ཏུ་དམྱལ་བར་འཚེད་པ་ཡིན་གསུངས། དེས་ན་སྐྱབས་འགྲོའི་ཕན་ཡོན་སངས་རྒྱས་མ་ཐོབ་ཀྱི་བར་གྱི་དེ་རྣམས་ཡིན་ལ། སྐྱབས་འགྲོ་གཤའ་མར་ཐོབ་པས་ཡང་ཤེས་བྱའི་སྒྲིབ་པ་སྤངས་ཙམ་ན་ཡིན་བླ་མ་རིན་པོ་ཆེས་གསུང་སྟེ། སྐྱབས་ནི་སངས་རྒྱས་ཉག་གཅིག་ཡིན། ། ཐུབ་པ་ཆོས་ཀྱི་སྐུ་ཅན་ཕྱིར། ། ཚོགས་ཀྱང་དེ་ཡི་མཐར་ཐུག་གོ། ཞེས་པའི་དོན་ཡང་དེ་ཡིན་གསུངས། བྱང་དུ་བྱི་བོ་གཅིག་ལ་ངས་གདམས་ངག་བསྟན་པས་ཁོ་བྱི་བོ་གཞན་ཞིག་གིས་ཆུར་བསྐྱུར་བ་ལ། བླ་མ་རིན་པོ་ཆེ་ལ་སྐྱབས་སུ་མཆིའོ་ཞེས་ཆུར་སྟིམས་དེས་སོང་ཟེར་ཏེ་མཚམས་དེས་སྦྱར་བས་དྲུང་དུ་སྐྱེ་བ་ཡིན་གསུངས། ཡང་ནེ་ཙོ་སྣའི་བྱ་བ་སྡིག་ཅན་ཞིག་འཆི་འཕྲོ་ལ་ངས་གདམས་ངག་བསྟན་པས་འཆི་ཁར་ངའི་གདམས་པ་ཡོད་ཞེས་ལྟས་བཟང་པོ་བྱུང་སྐད་པས་ཀྱང་གཤིན་བསྔོ་བྱས་གསུང་། ཡང་བོན་པོ་ཞིག་ངའི་མིང་ནས་བརྗོད་ཅིང་སྐྱབས་སོ་ཞེས་ཟེར་བ་ལ་ངས་སྒོམ་ཆེན་ཀུན་ལ་སྐྱབས་འགྲོ་གཤའ་མ་འདི་རང་ཡིན་བྱས་གསུངས། དེས་ན་སྡེ་འཁྲུག་དང་དགེ་འདུན་གྱི་དབྱེན་བྱ་བ་དགེ་སློང་བཞི་བཞི་ཕྱོགས་སུ་ཆད་པ་ལ་ཟེར་བ་ཡིན་གསུང་། ད་ཆོས་ཟབ་མོ་ཁྱེད་ལ་མི་བཤད་ན་སུ་ལ་བཤད། ཆེ་བ་གསེར་འབུམ། དེ་འོག་བུ་འབུལ་བར་འདུག་འདི་དཀའ་བ་ཡིན་ཏེ། སྔོན་རྒྱལ་བུ་ཐམས་ཅད་སྒྲོལ་རི་བྲག་ན་བུ་མིང་སྲིང་གཉིས་ཡོད་པ་ལ་བྲམ་ཟེ་གཡོག་མེད་པ་ཞིག་གིས་བླངས་པ་ལ་བྱིན་ནས། མས་འོངས་པ་དང་ཁྱོད་ལ་སྙིང་རྗེ་མེད་དམ་ཞེས་པས་དེ་ང་ལ་མི་ཕངས་པ་མ་ཡིན་ཏེ། ངའི་བ་སྤུའི་བུ་ག་ལ་ལྟོས་ཞེས་ཐམས་ཅད་ཁྲག་ཏུ་སོང་ནས་འདུག་སྐད་དེ་རྣམ་པ་ཐམས་ཅད་མཁྱེན་པ་ཉིད་བསམས་པ་ཡིན་མོད། ཕ་ཇོ་བཙུན་འདི་བཙུན་པས་ང་ལ་ཐང་བ་ཕུལ་ཏེ་དེ་འདུལ་བ་ལས་རབ་ཏུ་བྱུང་བའི་ཆོས་གོས་གསུམ་སྲོག་དང་བདོ་བར་བཤད་དེ། བྱང་སེམས་ཀྱི་ཐེག་པ་ལས་མགོ་དང་རྐང་ལག་རང་གིས་ཉམས་སུ་མྱོང་བའི་ཉམས་དང་རྟོགས་པ་ཆོས་ཟབ་མོ་ཡང་བསྟན་པར་བཤད་གསུང་། ད་ལྟ་ང་ཡོད་དུས་སུ་ཚོགས་སོགས་དང་དེ་མ་བསག་ན་རྟོགས་པ་ཡོད་ཀྱང་མི་ཕན་དེ། བསྒྲེས་མོས་ཞུས་པའི་མདོ་ལས་སྤྲང་རྒན་མ་ཤིང་ལོ་ཉལ་ཉིལ་གྱི་བསེབ་ན་ཡོད་པ་ཞིག་སངས་རྒྱས་ཀྱིས་དངོས་སུ་ལུང་བསྟན་ནས་འདུག་སྟེ། གསེར་ཐུབ་འོད་སྲུངས་མར་མེ་མཛད་གསུམ་གྱི་རིང་ལ་དབུལ་བར་བྱུང་ནས་འདུག་གསུང་། ང་ཚུལ་ཆོས་འདི་མི་བྱེད་ཀྱི་དབང་ཡོད་ན་གཞུ་ལུང་པའི་ཡོན་བདག་གི་ནོར་འདི་རྣམས་ཕྲོགས་ཀྱིས་དཀོན་མཆོག་གི་ཕྱོགས་སུ་གཏོང་སྟེ་གསུང་། ཡང་བཙུན་མགོན་དར་འཕན་གྱིས་ཁང་ཤིང་མཆོད་ཁང་ལ་ཕུལ་དུས་སུ་ངས་སྔོན་ཁ་ཚོ་བཏང་ཕྱུག་པོ་སྤྲང་པོར་མ་ཐེངས་ན་བླ་མ་ཡིན། སྤྲང་པོ་མ་སོས་ན་བླ་མ་བཟང་པོ་མིན་བྱས་ཏེ། ཁྱེད་ཀྱང་རྟེན་ས་ཁང་པ་གཅིག་ཡོད་པ་དེ་ང་ལ་ཕུལ་བས་སྤྲང་པོར་སོང་བ་དེ་ཡིན་ང་ལ་བྱ་ཐབས་དེ་ལས་མེད་དེ། སྔོན་སངས་རྒྱས་འོད་བསྲུངས་ཞབས་ཏོག་ཆེ་བ་རྫ་མཁན་དགའ་སྐྱོང་བྱ་བ་ཡོད་པས་སངས་རྒྱས་ཀྱི་དྲི་གཙང་ཁང་ལ་ཐིགས་པ་བྱུང་བས། འཁོར་ཉན་ཐོས་རྣམས་ལ་དགའ་སྐྱོང་གི་རྩྭའི་སྤྱིལ་བུ་ལོང་འདིར་ཕུབ་ཅིག་དེ་ལྟར་བྱས་པས་འདི་སུས་ཁྱེར་ཟེར། སངས་རྒྱས་ཀྱི་ཉན་ཐོས་ཀྱིས་ཁྱེར་སངས་རྒྱས་ང་ལ་མ་དྲིས་པར་ཐུགས་ལ་རེ་བཏགས་ན་ཞེས་དགའ་མགུ་རངས་པས། རྒྱལ་པོ་ཀྲི་ཀྲིའི་དགེ་བ་རླབས་པོ་ཆེ་ཡང་ཟིལ་གྱིས་མནན་པ་ཡིན་ཏེ་ཁྱེད་རང་གི་གནས་ཁང་མི་ཟད་པའི་གཞལ་མེད་ཁང་བསྒྲུབས་པ་ཡིན་ཏེ། དེའི་དོན་གཞལ་དུ་མེད་དེ་ཡུངས་འབྲུ་ཙམ་ཞིག་གི་ནང་དུ་ཕྱོགས་བཅུ་དུས་གསུམ་གྱི་སངས་རྒྱས་དང་ཤེས་བྱའི་དཀྱིལ་འཁོར་མ་ལུས་པ་ཐམས་ཅད་ཚུད་པའི་ཁང་པ་བསྒྲུབས་པ་ཡིན། གཞལ་ཡས་ཁང་བྱ་བ་གཞལ་ལས་འདས་ཏེ་བསམ་གྱིས་མི་ཁྱབ་པ་བྱ་བར་འོང་བ་ཡིན་གསུང་། ང་སྤྲང་པོར་སོང་དེ་མིན་བསྒྲེས་པོ་གཉིས་རབ་ཏུ་བྱུང་ན་ལེགས་ཏེ་ཁྱིམ་བདག་དཔལ་སྐྱེས་ལོ་བརྒྱ་ཉི་ཤུ་བ་ཞིག་རབ་ཏུ་བྱུང་བ་ལ་ཁ་ཐོན་རེམ། སངས་རྒྱས་ཀྱི་བྱ་བ་སྟན་འདིངས་པ་དང་ཕྱག་དང་མི་འོང་བ་སྒོམ་པ་རྒྱལ་མཚན་མཆོག་འདྲ་བ་ཞིག་ཡོད་པ་ལ། དགེ་སློང་གཞོན་ནུ་རྣམས་ཁ་ཐོན་རེམ་སྟེ་དགེ་འདུན་གྱི་མི་ནུས་ཟེར་ནས་སྡང་བ་ལ་ཁོ་ཡིད་མུག་སྟེ། ང་འདྲ་བ་ཁྱིམ་དུ་བུ་སྨད་སྡང་འདི་ན་དགེ་འདུན་སྡང་སྙམ་ནས། ཆུ་བོ་གང་ག་ལ་ལྕེབ་ཏུ་ཕྱིན་པ་ལ་སངས་རྒྱས་ཀྱིས་འཕགས་པ་འོད་བསྲུངས་ལ། ཁྱོད་ཀྱིས་མཁན་བུ་དཔལ་སྐྱེས་ལ་ལྟོས་ཤིག་ཞེས་དེས་ལག་ནས་བཟུང་ནས་ཁྲིད་དེ་གདམས་པ་བསྟན་པས་དགྲ་བཅོམ་པ་ཐོབ་པ་དང་། ཡང་ཁམས་ན་ངའི་ཉེ་བ་དད་པ་ཆེ་ལ་སེར་སྣ་ཆེ་བ་ཞིག་ཡོད་པས་དཀོན་མཆོག་ལ་གསོལ་བ་འདེབས་པ་ལ། ངས་མ་འདེབས་བྱིན་རླབས་ཞུགས་ན་སྤྲང་རྒན་ཞིག་ཏུ་འོང་བ་ཡིན་དེ་ཙམ་ན་འགྱོད་པར་འོང་བ་ཡིན་བྱས་གསུངས། སྙིང་རྗེ་བྱ་བ་ཕ་ཇོ་བཙུན་ཆེན་གྱིས་ཁམས་སུ་བུ་མོ་ཞིག་གི་རོ་ཁུར་ནས་དེའི་ཐིག་དང་ཡང་མིག་ཁ་ཅིག་ལ་ཐུམ་པོ་བྱས་ནས་བཀྲ་ཤིས་སྒོ་མང་ལ་འབུལ་ཟེར་བ་དེ་ཡིན། ཡོན་བདག་ང་སྙིང་རྗེ་ཆེ་བས་ཁྱེད་ལ་ཕུལ་བྱས་ཀྱི་རྩྭ་ཤིང་ཆུ་གསུམ་ལ་ལོངས་སྤྱོད་པ་ཡིན། མདོར་ན་ངས་ཁྱེད་ལ་གསེར་འབུམ་འདི་དབུལ་ལམ་རྟ་དབུལ་ལམ་དེ་སྙིང་རྗེ་མིན་གསུང་། སྐྱབས་འགྲོ་ཟབ་མོ་ཞིག་གནས་སྐབས་དང་མཐར་ཐུག་གི་བདེ་བ་ཐམས་ཅད་བསྒྲུབ་པ་ཞིག་ཡོད་པས་དེ་ཁྱེད་ལ་བསྟན་ན། རང་གི་སེམས་ལ་དུས་ཐམས་ཅད་དུ་ཡེངས་པ་མེད་པར་སྐྱབས་སུ་འགྲོ་བ་ཡིན་ཏེ། དཀོན་མཆོག་གསུམ་ཡང་དེ་ལ་ཚང་བ་ཡིན་གསུང་། འདི་ལ་ལུང་བསམ་གྱིས་མི་ཁྱབ་སྟེ། རང་གི་སེམས་ནི་ཡོངས་སུ་འདུལ་ཞེས་པ་དང་། ལས་དང་ཉོན་མོངས་པ་ཐམས་ཅད་འདིས་འདག་པར་བྱེད་པས་ནད་དང་སྡུག་བསྔལ་ཐམས་ཅད་ཀྱང་འདིས་འདག་པར་བྱེད་དེ། རེས་འུར་འདེད་དུ་བཤད། རེས་ནོར་བསྒྲུབ་ཏུ་བཤད། རེས་འཇིག་རྟེན་གྱི་ཆོས་བརྒྱད་ལ་སོགས་སྣ་ཚོགས་སུ་བཤད་དེ་སྐྱབས་འགྲོ་འདི་དང་མ་བྲལ་གསུང་། འོ་ན་མུ་སྟེགས་པ་ལ་མེད་དམ་ཞེ་ན་མེད་དེ་ཕྱི་རོལ་པ་ཞེས་པ་ལུས་ངག་གི་བརྟུལ་ཞུགས་ཡིན་གསུངས། ། ། །